KIRJALLINEN KYSYMYS E-2852/01

esittäjä(t): Erik Meijer (GUE/NGL) komissiolle

(17. lokakuuta 2001)

Aihe: Metrotunneleiden käyttämättä jättäminen Euroopan kaupungeissa taloudellisten vaikeuksien ja kilpailumääräysten seurauksena

1. Onko komissio tietoinen siitä, että sen jälkeen kun monet eurooppalaiset kaupungit olivat 1930- ja 1960-lukujen välisenä aikana purkaneet edelliseltä vuosisadalta peräisin olleet raitiovaunuverkkonsa tehdäkseen tilaa autoliikenteelle, on viime vuosikymmeninä tehty paljon töitä tavallisten raitiovaunujen, pikaraitiovaunujen, metrojen ja alueellisten rautatieverkkojen käyttämien kaupunkien raideverkkojen kunnostamiseksi, laajentamiseksi ja uudistamiseksi, jotta kaupungit säilyisivät elinkykyisinä ympäristönsä, tilankäyttönsä ja liikenneyhteyksiensä puolesta, ja että tähän työhön on tehty ja tehdään suuria investointeja?

2. Onko komissio tietoinen myös siitä, että useissa eurooppalaisissa kaupungeissa, kuten Sevillassa (Espanja, Andalusia) ja Charleroissa (Belgia, Vallonia), on jo kauan sitten saatu rakennettua valmiiksi metrotunnelit, joita ei kuitenkaan ole otettu käyttöön, koska rahaa ei ole riittänyt raiteiden rakentamiseen, junien ostamiseen ja henkilöstön palkkaamiseen, minkä seurauksena kaupunkien julkinen liikenne muodostuu edelleen hitaista ja pienen kapasiteetin omaavista busseista, joiden on lisäksi liikuttava vilkkaan yksityisautoliikenteen seassa?

3. Onko komission mielestä huolestuttavaa, että nyt myös jo käytössä olevaa kallista ja mittavaa kaupunkiraideliikenteen infrastruktuuria uhkaa syrjään joutuminen, kuten on tapahtumassa Ludwigshafenin kaupungissa (Saksa, Rheinland-Pfalz), jossa esikaupunkien Rheingönheimin ja Oppaun välinen raitiolinja 12 (entinen 48), joka on voinut käyttää keskikaupungin pohjoispuolella pysäkkien Hauptbahnhof, Danzigerplatz ja Rathaus välisellä osuudella erityisesti kyseistä päälinjaa varten rakennettua metromaista tunnelia, on 10. kesäkuuta 2001 lähtien ollut käytössä vain ruuhka-aikoina?

4. Voiko komissio vahvistaa, että tämän Ludwigshafenin entisen päälinjan käytöstä poistamista suurimmaksi osaksi päivää perustellaan sillä, että kustannuksia on karsittava valmistauduttaessa EU:ssa sovellettavan julkisen liikenteen tarjouskilpailumenettelyn mukanaan tuomaan kilpailuun?

5. Jos taloudelliset vaikeudet ja yhteisön lainsäädäntö aiheuttavat esteitä kaupunkien raideyhteyksien rakentamiselle, käyttöön ottamiselle, parantamiselle ja ylläpitämiselle, mihin toimiin komissio aikoo ryhtyä tukeakseen kaupunkien raideliikenteen suotuisaa kehitystä ja parantaakseen kyseisen liikennemuodon kilpailuasemaa kaupunkeihin yhä riittämättömämmäksi osoittautuvaan linja-autoliikenteeseen nähden?

Loyola de Palacion komission puolesta antama vastaus

(29. marraskuuta 2001)

Komission tietoon ei ole tullut, että jotkin kaupungit vähentäisivät raideliikenteen infrastruktuurin käyttöä kustannusten supistamiseksi ennakoidessaan EU:n lainsäädännöllisiä vaatimuksia, eikä että säädösluonnoksissa olisi kohtia, jotka sitä edellyttävät.

Komissio on samaa mieltä siitä, että kaupunkien raideliikennejärjestelmillä, mukaan luettuina kevyt raideliikenne ja metroliikenne, voidaan vähentää auton käyttöä huomattavasti ja lisätä julkisten liikennevälineiden käyttöä. Näkemys perustuu sellaisista kaupungeista saatuihin tietoihin, joissa on otettu käyttöön tai parannettu kyseisiä raideliikennejärjestelmiä.

Edistääkseen kaupunkien raideliikennejärjestelmien kilpailukykyä komissio on antanut ehdotuksen asetukseksi julkisen henkilöliikenteen julkisten palvelujen sopimuksista(1). Asetus velvoittaa toimivaltaiset viranomaiset, jotka haluavat myöntää yksinoikeuksia tai taloudellista korvausta julkisen liikenteen harjoittajille, tekemään sopimuksia ja ne useimmissa tapauksissa myöntämään sopimukset tarjouskilpailun perusteella. Kokemusten perusteella säännellyn kilpailun järjestelmä on lisännyt matkustajamääriä ja tehokkuutta ja siten myös kilpailukykyä.

Sen lisäksi komissio ehdottaa äskettäin julkaistun yhteistä liikennepolitiikkaa koskevan valkoisen kirjan(2) mukaisesti, että kaupunkiliikenteen yleistä kehittämistä pitäisi tukea. Valkoisessa kirjassa tuodaan esille erityisesti, että komissio myöntää rahoitusta uudistuksia toteuttaville kaupungeille (esimerkiksi monet Civitas-aloitteeseen osallistuvat kaupungit parantavat kevyen raideliikenteen järjestelmiään) ja yksilöi ja levittää hyviä toimintatapoja (esimerkiksi monet kansalaisten verkon esikuva-analyysiohjelmaan osallistuvat kaupungit ovat ottaneet käyttöön kaupunkien raideliikennejärjestelmiä tai suunnittelevat niiden käyttöönottoa).

(1) EYVL C 365 E, 19.12.2000.

(2) KOM(2001) 370 lopullinen.